
Anatómiai morfológiai paraméterek algoritmikus kinyerése az emberi kézről alkotott orvostechnológiai képekből, biomimetikus protézisfejlesztési célokra

OTDK pályamunkámban egy kézröntgenfelvételeken alkalmazható ízület-detektáló és csontszegmentáló eljárás megtervezését, implementálását és eredményeit mutatom be.
Az ízület-detektálás két legfontosabb lépése a csuklótól az ujjvégekig tartó lágyszöveti elvékonyodásából eredő intenzitáscsökkenés kompenzálása és a korábban publikált csonthossz arányokat felhasználó valószínűség-alapú helymeghatározás. Az eredeti felvételből kivágott ízületi régiókon iteratív módon definiált határvonallal elválasztottam egymástól a két csontvéget, melyeken külön-külön threshold alapú szegmentálást végeztem.
A bemutatott módszert és a szegmentációs eredményeket a továbbiakban ízületi paraméterek meghatározásához használnám, melyekkel anatómiailag pontos, háromdimenziós, számítógépes modell alkotható. A modell segítségével mélyen személyre szabható biomimetikus protézis készíthető, mely viselőjének nagyobb kényelmet és intuitívabb használatot tudna nyújtani a jelenleg elérhető megoldásoknál.



